
           În temeiul prevederilor art.136 alin.(8) lit. b) din OUG nr. 57/2019 privind Codul Administrativ, cu modificările și completările ulterioare, Serviciul Managementul Resurselor Umane formulează următorul: 

Raport de specialitate
la proiectul de hotărâre privind aprobarea înființării unității de educație timpurie antepreșcolară, sub denumirea Creșa ,,Grădina Fermecată’’
în cadrul Unității de Învățământ cu personalitate juridică Creșa Satu Mare



Unitatea de învățământ cu personalitate juridică Creșa Satu Mare a fost înființată de autoritatea administrației publice locale prin Hotărârea Consiliului Local al Municipiului Satu Mare nr. 282/28.10.2021 și Hotărârea Consiliului Local al Municipiului Satu Mare nr. 311/09.09.2022, în baza prevederilor Ordonanței de urgență a Guvernului nr. 100/2021 pentru modificarea și completarea Legii educației naționale nr. 1/2011 și abrogarea unor acte normative din domeniul protecției sociale, aprobată cu modificări și completări prin Legea nr. 17/2022.
Creșa Satu Mare are ca misiune asigurarea, pe timpul zilei, a serviciilor integrate de educație, îngrijire și supraveghere pentru copiii cu vârste cuprinse între 0 și 3 ani, în cadrul structurilor de educație timpurie antepreșcolară aflate în componența sa.
Contextul înființării noii structuri de educație timpurie antepreșcolară
În vederea dezvoltării infrastructurii de educație timpurie și a creșterii capacității de furnizare a serviciilor antepreșcolare la nivelul municipiului Satu Mare, Municipiul Satu Mare a întreprins demersurile necesare pentru participarea în cadrul apelului de proiecte finanțat prin Planul Național de Redresare și Reziliență – Componenta 15: Educație, Reforma 2 – Dezvoltarea unui sistem de servicii de educație timpurie unitar, incluziv și de calitate, Investiția 1 – Construirea, echiparea și operaționalizarea a 110 creșe.
În cadrul acestui demers, prin Hotărârea Consiliului Local al Municipiului Satu Mare nr. 355/29.09.2022, modificată prin Hotărârea Consiliului Local al Municipiului Satu Mare nr. 52/06.03.2026, a fost aprobată predarea către Ministerul Dezvoltării, Lucrărilor Publice și Administrației, prin Compania Națională de Investiții „C.N.I.” – S.A., în calitate de structură de implementare a obiectivelor incluse în PNRR – Componenta 15: Educație, a amplasamentului și asigurarea condițiilor necesare în vederea realizării obiectivului de investiții „Proiect Tip – Construire și dotare creșă mare pentru 110 copii, strada Iuliu Coroianu nr. 46, municipiul Satu Mare, județul Satu Mare”, pe un teren în suprafață totală de 7.784 mp.
Obiectivul de investiții este destinat dezvoltării infrastructurii de educație timpurie antepreșcolară și creării unor condiții moderne și adecvate pentru desfășurarea activităților de educație, îngrijire și supraveghere a copiilor.
Totodată, prin Memorandumul aprobat în ședința Guvernului din data de 5 martie 2026, având ca temă „Scoaterea la concurs a posturilor vacante ca urmare a predării creșelor care urmează a fi recepționate în cadrul Programului guvernamental construire creșe «Sfânta Ana», finanțat prin Planul Național de Redresare și Reziliență al României, în cadrul Componentei 15 – Educație, Investiția 1 – Construirea, echiparea și operaționalizarea a 110 creșe, respectiv prin Programul național de construcții de interes public sau social”, a fost aprobată scoaterea la concurs a posturilor necesare funcționării obiectivelor de investiții în domeniul educației timpurii.
În acest context, pentru obiectivul de investiții „Construire și dotare Creșă Mare pentru 110 copii, strada Iuliu Coroianu nr. 46, municipiul Satu Mare, județul Satu Mare”, beneficiar fiind autoritatea administrației publice locale – Municipiul Satu Mare, sunt prevăzute 37 de posturi necesare asigurării resurselor umane pentru funcționarea creșei.
Având în vedere necesitatea asigurării cadrului instituțional și organizatoric necesar funcționării obiectivului de investiții după finalizarea și recepționarea acestuia, se impune înființarea unei noi unități de educație timpurie antepreșcolară Creșa „Grădina Fermecată, fără personalitate juridică, ca structură în cadrul unității de învățământ cu personalitate juridică Creșa Satu Mare.
Noua structură va fi integrată în cadrul unității de învățământ cu personalitate juridică Creșa Satu Mare și va funcționa sub coordonarea acesteia, asigurând desfășurarea activităților educaționale, administrative și de îngrijire specifice nivelului antepreșcolar, care va avea următoarele caracteristici:
1. Forma de organizare: unitate de educație timpurie antepreșcolară fără personalitate juridică, structură în cadrul unității de învățământ cu personalitate juridică Creșa Satu Mare.
2. Denumirea și sediul: Creșa „Grădina Fermecată”, cu sediul în municipiul Satu Mare, str. Iuliu Coroianu nr. 46.
3. Capacitatea: 110 locuri, organizate în 6 grupe de copii, după cum urmează:
a. Grupa mijlocie: 2 grupe, destinate copiilor cu vârsta cuprinsă între 13 și 24 de luni, dintre care o grupă cu predare în limba unei minorități naționale;
b. Grupa mare: 4 grupe, destinate copiilor cu vârsta cuprinsă între 25 și 36 de luni, dintre care două grupe cu predare în limba unei minorități naționale.
4. Programul de funcționare: program prelungit, de 10 ore pe zi, de luni până vineri, în intervalul orar 07:00–17:00.
5.  Resurse umane:
a. Personal didactic de predare: educator-puericultor – 12 posturi, respectiv câte două cadre didactice pentru fiecare grupă;
b. Personal de specialitate: inspector de specialitate, gradul II – 2 posturi; muncitor calificat, gradul I – 2 posturi;
c. Personal auxiliar și de îngrijire: infirmieră – 18 posturi; îngrijitoare – 3 posturi.
[bookmark: _Hlk237945632]Înființarea noii structuri în cadrul unității de învățământ cu personalitate juridică Creșa Satu Mare permite integrarea acesteia într-un cadru instituțional deja existent și asigură premisele unei administrări unitare și eficiente a serviciilor de educație timpurie antepreșcolară la nivelul municipiului.
Față de cele prezentate și ținând seama de necesitatea operaționalizării obiectivului de investiții destinat celor 110 copii, precum și de obligațiile asumate de Municipiul Satu Mare în cadrul programelor de dezvoltare a infrastructurii de educație timpurie, consider oportună și necesară înființarea unității de educație timpurie antepreșcolară Creșa „Grădina Fermecată”, ca structură fără personalitate juridică în cadrul unității de învățământ cu personalitate juridică Creșa Satu Mare.
În consecință, supun spre dezbatere și adoptare Consiliului Local al Municipiului Satu Mare proiectul de hotărâre privind privind aprobarea înființării unității de educație timpurie antepreșcolară, sub denumirea Creșa ,,Grădina Fermecată’’ în cadrul unității de învățământ cu personalitate juridică Creșa Satu Mare, în forma prezentată.

